khistorydata/jeongjo-sjw-relations huggingface dataset:
정조 24년 · 목
司諫沈奎魯所懷以爲臣於日前以溫陵端午典祀官瞻仰象設始知本陵尙無建碑之事夫陵寢建碑匪直爲儀文觀美也乃所以揄揚聖德撰述事實昭示永世者也列聖諸陵罔有不建而獨於本陵尙闕顯刻揆以情理豈不缺然此雖由於復陵未久因循未遑之致而以各陵未建碑處建碣事曾有先朝受敎伏況我殿下以繼志述事之孝凡係陵寢事靡不用極肆於戊申以此事命戶禮判與道伯地方官有所經始而時値冬節難於事役擬待開春擇吉擧行有司之臣不能及期提稟又復因循尙未擧行事之稽忽莫此爲甚距先朝復陵之時今爲六十餘年矣自殿下戊申下敎亦已十餘年而若是遷延終未修建臣恐年代寢遠之後本陵聖德徽音前後事蹟有永閟無傳之歎而先大王追先復陵之大德洪業亦無以表揚而傳後矣臣謂亟命有司依戊申下敎溫陵建碑從速擧行宜矣從之
정조 24년 · 강
重推司諫沈奎魯
정조 24년 · 목
承旨徐有聞啓言司諫沈奎魯所懷措語之際以臣以謂爲達者大是不審請推考從之又啓言沈奎魯旣擧謂字忽於中間又擧請字事甚未安請推考從之又啓言沈奎魯奏對時連有做錯請推考從之又啓言如値齋日則臺啓例以所懷陳達而沈奎魯登筵之前不能留意以致做錯之許多事體極爲未安請從重推考從之○司諫沈奎魯以承旨請推連爲避嫌竝批以勿辭亦勿退待
정조 24년 · 강
詣奉室行禮仍詣敬奉閣奉審奉安槐院所奉事大文蹟
정조 24년 · 목
承旨徐有聞啓言敬奉閣奉安事大吏文及槐院文蹟舊藏件謄出畢役今日當自承文院還爲奉安於敬奉閣云故仰達矣敎以今日欲爲行禮矣聞有奉安之擧當詣奉室奉審行禮後仍審敬奉閣以此分付奉安節次則該院該曹堂上陪進事分付行禮時大臣以下參班勿爲磨鍊侍衛只入直爲之雲寶劍置之又敎以挾輦軍以金虎門入直軍三十名爲之○具翼善冠黑圓領袍乘輿出集成門至朝宗門外降輿入朝宗門冽泉門詣版位行禮陞詣奉室奉審仍詣敬奉閣奉審奉安槐院所奉事大文蹟出朝宗門乘輿入集成門還內○皇朝時吏文謄錄十五卷皇朝時槐院謄錄十二卷本十三卷一卷佚同安一樻奉藏于奉安欌中第一層誥勅樻之左卽亦先朝時藏于閣者也凡奉室行禮時兼行于敬奉閣每歲春承文提調戶禮曹堂卽奉審曝曬著爲式閣鑰藏于承文院形止案四本分藏壇司內閣槐院禮曹
정조 24년 · 강
遣承旨詣宣武祠奉審摘奸
정조 24년 · 강
遞禮曹參議李鼎德以洪樂游代之前望也
정조 24년 · 목
敎以在外禮曹參議許遞前望單子入之使之先進去後謝恩
정조 24년 · 강
命麻都督孫舜裳後裔令京外訪問
정조 24년 · 목
敎曰祗拜奉室歷審敬奉閣藏弆萬曆前後事大文蹟周旋升降感慨阧切仍念麻都督當龍蛇之役提兵東出其功烈之盛與李寧遠相伯仲戰倭於恩津之野有丈人助戰卽野中石佛也甚異之鑄銅笠以加之行路至今指點咨嗟其孫舜裳與馮王諸人因難來投又與故相文貞公金堉論南方養蠶事其詳在於文貞日記而于今百有五十年之間都督後承或云流落湖南而未間其的在何地令京外訪問必求其後承以聞
정조 24년 · 강
命文信國孫可尙後裔令京兆搜問
정조 24년 · 목
敎曰因訪麻氏後又有起感者文可尙以信國之孫値遼瀋之難航海東歸其意氣之偉然可知且觀於異鄕看月之詩自令人有燕市歌筑之想而編進華語特拜三品階當時逋播諸人中可謂傑然著見者獨其後無聞焉不得參於望拜之列隸於漢旅之伍甚是闕典欠事亦令京兆一體搜問以奏
정조 24년 · 강
命事變假注書申在明仍察上注書
정조 24년 · 강
命守門將番單點下者外至二十一日從次第輪直
정조 24년 · 목
因守門將番單子敎以點下者外至二十一日新番從次第輪回入直如有代入之事則以出番最久人代入而其後番單子書入時各日入直人名下懸註書入事分付
정조 24년 · 강
命畿邑祈雨形止令道臣狀聞
정조 24년 · 목
京畿監司徐鼎修以道內農形馳啓敎以月初以後又復杲杲而欲爲提問漢南各邑之更設祈雨矣卽見華留錦伯之狀皆言其當設畿邑則何以爲之乎此意回諭其間更設與將行諸邑使之狀聞
정조 24년 · 강
許施忠淸監司金履永忠州等三邑牟還作租之請
정조 24년 · 목
該監司狀啓以爲今年麥農秋麰雖幸免歉至於春麰則被旱萎損殆無所收而近峽諸邑多尙春麰連接忠州淸安黃澗等三邑所報則麰還數多每有臨分勒授之弊開糴在卽實無本色準捧之勢忠州常賑麰二千二百石淸安常賑麰三百石營賑麰四百石黃澗常賑麰二百七十石營賑麰一百石就分給條中許令作租待秋收捧以便糶糴之地云故臣取考穀總詳探民情則各該邑目下事勢果如所報隨宜變通係是不可已者在前如此之時多有已行之例上項忠州等三邑麰還三千二百七十石區別衙門懸錄會案後移作租還事令廟堂稟旨分付敎以依狀請施行
정조 24년 · 강
命殷栗囚鄭述晉仍置正犯安岳囚李永春長淵囚僧就訔同推取服
정조 24년 · 강
遞執義閔師宣持平鄭魯榮副校理金履喬獻納吳翰源正言李重蓮
정조 24년 · 목
因師宣等牌不進罷職傳旨敎以皆有情病云幷許遞
정조 24년 · 강
遞工曹判書韓用龜
정조 24년 · 강
召見來待諸臣于誠正閣禮曹判書李晩秀備局有司堂上趙鎭寬李書九華城留守徐有隣廣州留守金思穆開城留守金勉柱京畿監司徐鼎修
정조 24년 · 강
命祈雨祭以再明日設行
정조 24년 · 목
敎曰昨今晩風朝霧雨意姑漠然禱雨之擧不容少緩初次祈雨祭不卜日明日受香獻官依近例以近侍塡差事分付○禮曹判書李晩秀啓言初次祈雨祭設行事命下矣請依禮文三角山木覓山漢江三處設行從之
정조 24년 · 강
遞承旨林蓍喆韓致應以崔獻重曺錫中代之尋遞獻重以趙弘鎭代之竝前望也
정조 24년 · 목
蓍喆致應不爲仕進許遞命入前望以獻重錫中批下政院以錫中方在罷散中啓稟敎以敍用獻重違召許遞又入前望以弘鎭批下
정조 24년 · 강
命德積鎭漂到異國船候風發送
정조 24년 · 목
京畿監司徐鼎修狀啓以爲德積僉使李元榮牒呈內本月初八日異樣船一隻來泛於本里前洋船人四名以小船下陸彷徨云故卽爲馳到下陸四人處書問其居住姓名及自何處何日發船委折則答示以生於大淸國登州府文登縣靖海衛矣釣魚次五月初六日發船釣魚方洋西風霧露天不見山島不知東西南北到此問路吃米燒柴都有甚麼風可一回登州去船主連克讓在家不來舵工康本和付桂林韓日豊康元任成梁王福有張成九張會平八人釣魚小船無有牌標釣魚機械在水霧露不見失之家有父母掛念求大老爺指路速速回去三二天到家書給四人夕食着實供饋後安息溫堗初九日曉頭多定校卒乘船往于彼船人命與船隻領引回泊于鎭前浦口船中物件詳細照檢則大米五十一斗一升雜豆十斗九升柴木小許而如干衣袱外果無他物船隻則長七把廣二把半本板十六條杉板左右各五立帆竹五箇三升帆二浮食鼎一坐大斫耳一小斫耳一小鉅二箇鐵碇二汲水小船一隻船隻則安泊浦內漂人八名下留安息於公廨三時供饋連加問情而八人中一人粗解文字其他則竝不能文又無譯學故所答矇然未詳而其所願只言指路速回云今以該僉使所報觀之大國人逢風漂到者文字問情旣多矇然漂泊事根又不詳明所著服色初不擧論船隻體樣不爲圖畵更爲消詳問情衣服船體什物幷區別馳報留住時供饋各別厚待禁雜愼火之節另加察飭擧行之意嚴飭題送待其報來登聞計料渠等旣以速速回去爲辭姑待順風依所願發送之意一體申飭漂船到泊處乃是絶海殘鎭問情之節極其疏虞譯學一員請令司譯院卽速下送以爲及時擧行敎以旣有新頒定式何可更請京譯學以致滯留乎嚴飭鎭將候風卽速發送報來後只以形止狀聞事卽爲回諭此後仍令依他道例一邊直卽擧行狀聞事一體回諭
정조 24년 · 강
命任實和順兩邑燒戶嚴飭奠接
정조 24년 · 목
全羅監司金達淳以任實民家二十一戶被燒和順民家四十四戶被燒馳啓敎以近觀該道狀啓之農形雨澤任實尤似渴悶和順糴多之困民前伯亦旣筵奏而兩邑民戶被燒如彼夥然當農失所甚爲矜悶如有所受還穀爲先勿徵仍又嚴飭邑宰斯速結構期於奠接事回諭
정조 24년 · 강
命二十日次對進定於明日
정조 24년 · 목
司書李寅采兼司書金近淳說書金會淵副率吳熙常入參
정조 24년 · 강
行次對于熙政堂召見祈雨祭獻官朴崙壽趙弘鎭曺錫中
정조 24년 · 목
予曰數日則日氣甚熱欲雨不雨甚悶矣左議政沈煥之曰今日有虔禱之擧惟望一霈之洽矣予敎祈雨祭獻官等曰須另加齋沐虔誠將事而祭享時刻例以四更一點爲準今番則祈雨之一日差退亦涉悶然以三更二三點行祀使享禮得行於今日之內南北相應一時將事祭畢後卽爲下來也煥之曰向以韓鍮事出擧條書入而尙無發落矣予曰卿或忘之耶旣有先朝受敎則有難更爲議到矣煥之曰此是先朝一時處分而亦非非其人也又非非其言也以我殿下聖明無所不燭而朝野則尙今不知其事由矣予曰先朝受敎不啻丁寧而且以義理言之在先朝時則輕在當宁時則重尤不可輕議矣煥之曰魚物廛通共發賣之後市人輩騷撓至於廢業敗産之境屢次告訴於籌司不可無一番變通矣予曰通共已有定議而大抵利與害此廛偏多矣右相之意何如右議政李時秀曰今若更出亂廛則朝禁徒損體面民情反致紛競市人輩只以八種爲禁云者亦甚苟艱臣意則似難輕議矣予曰此亦人情彼亦民事與諸宰爛商措處可也
정조 24년 · 강
遞大司諫李基讓司諫沈奎魯獻納吳翰源正言沈鎜李重蓮執義閔師宣掌令洪光一康聖翊持平姜浚欽鄭魯榮
정조 24년 · 목
敎以臺諫中在外及有情病人許遞政官牌招開政
정조 24년 · 강
遞統制使任嵂仍命其代拔例擇擬
정조 24년 · 목
左議政沈煥之啓言統制使任嵂連呈辭狀而有履歷可合差代者甚難姑未及仰請變通矣聞其情病果難強令察任請許遞從之敎以雖非已經西北閫帥及亞將者若有人與地之可合而不得遽擬則是豈廟薦無所拘掣之意乎拔例擇擬仍令今政下批
정조 24년 · 강
命左參贊金文淳申飭行公
정조 24년 · 목
左議政沈煥之啓言左參贊金文淳端午物膳監進時已行公可知其病勢之漸差而近日賓筵連爲懸病兼帶惠堂乃是緊任癏曠可問請令政院牌招申飭行公從之
정조 24년 · 강
遞刑曹參議李羲甲
정조 24년 · 목
左議政沈煥之啓言刑曹參議李羲甲有私義之難安者連爲呈告云請今姑許遞從之
정조 24년 · 강
命釜山僉使趙文彦更觀三考治績直用防禦使履歷
정조 24년 · 목
左議政沈煥之啓言贈吏曹判書忠簡公趙聖復在昔景廟朝當宗社安危之際一疏樹立卓然明正可以有辭於百世矣其孫文彦由蔭路而薦入武列年紀已晩間又沈滯纔得爲邊地履歷以朝家褒忠錄後之政宜有拔例調用之道矣敎以忠簡之孫如彼潦倒甚以爲矜悶卿言果是矣依爲之雖是邊鎭數遞則可悶仍其窠更觀三考治績直用防禦使履歷事分付該曹
정조 24년 · 강
命忠淸水營進上生鰒時秋如例封進
정조 24년 · 목
禮曹判書李晩秀啓言昨年因湖西御史申絢書啓特軫安眠島民侵徵之弊忠淸水營進上生鰒毋論朔膳物膳當年則勿爲封進事有命而各殿宮誕日物膳就各色所封冬至物膳中量宜減數移封矣其時下敎只擧昨年一年則今年事當依舊例封進本道往復臣曹而見今慶辰不遠趁卽指一知委然後可以擧行矣敎以待秋如例封進
정조 24년 · 강
命徐龍輔所帶吏判惠堂之任許遞以李晩秀爲吏曹判書中批也
정조 24년 · 목
左議政沈煥之啓言吏曹判書徐龍輔近日賓對無端懸病雖未知其實病之如何而大政隔月銓任不可暫曠請申飭行公敎以近聞有實病而大政之連當劇任之多兼未必不爲添病之端雖曰年富力強其在惜其人老其才之道間或憩之亦無不可重臣本職與惠堂之任許遞中書故事首相所薦之人下位僚相例不得取捨以至親嫌亦然而可爲而姑未爲者旣多其人欲爲先用莫如中批禮判爲吏判牌招同參政事
정조 24년 · 강
命兵曹判書金載瓚所奏均廳木純錢給代事令該廳稟處
정조 24년 · 목
兵曹判書金載瓚啓言本曹一軍色專以均廳給代木接濟軍兵而近年均廳木尺短升麤皆不願受年前故重臣李文源以二軍色給代純錢受來之意筵稟蒙允矣一二軍色旣無異同而一軍色則尤係軍需所用亦依二軍色例以純錢給代在該廳宜無所失在本曹大有所益故仰達矣敎以令該廳稟處
정조 24년 · 강
命前掌令南惠寬前持平具晉行本罪名蕩滌同罪人一體分揀
정조 24년 · 목
承旨閔台爀啓言前掌令南惠寬時在罷職中前持平具晉行時在奪告身中而日前以臺諫前望蒙點則銓曹卽當來告本院以爲稟達之地而不此之爲旋蒙許遞以至於出代之境罪名無所下落揆以法例萬萬未安請當該吏曹堂上推考南惠寬具晉行罪名依本律施行敎以前掌令南惠寬前持平具晉行本罪名蕩滌同罪人一體分揀
정조 24년 · 강
命谷城米還無論三分一折半令道臣除減後狀聞
정조 24년 · 목
校理金熙采啓言谷城米還最爲邑民難支之弊大抵民戶爲三千十有餘戶而受還實戶不過二千餘戶還總各穀三萬石內米條爲一萬六千餘石之多以此分排每戶所受極甚夥然而其中或兼戶首者統一戶所受殆近四五十石雖皮穀亦難辦納況米穀乎再昨年臣在任時萬餘色積逋某條收殺之後昨春雖以三千石移轉他邑昨冬所捧還米之充庫盈庭者山倉軍餉外無非盡分穀又以五六千右移轉之意報狀營門受題而終無區劃若不及今變通民何以支保乎臣以爲移轉換貿與作錢間米還中五六千石從長措置除減俾除谷民無窮之弊宜矣敎以雖近於見牛未見羊宜從有名處釐正況於前伯筵奏後尤不可伈泄該邑米還爲名者無論三分一折半從長拔例區處然後使之狀聞一以紓該邑民力一以使該邑之民知謫倅筵奏之效
정조 24년 · 목
承旨徐有聞啓言校理金熙采大臣備局堂上已爲登筵之後晩始追入事體未安請推考從之
정조 24년 · 강
命前黃海監司徐邁修一體緘問
정조 24년 · 목
敎曰今聞該堂言緘問齊到今方稟處而其中年條之可以更査處有之云當該前伯處一體緘問以爲究竟之地
정조 24년 · 강
遞同義禁閔台爀
정조 24년 · 목
敎以都承旨爲藥房副提調所帶金吾之任許遞
정조 24년 · 강
遞差備局堂上趙鎭寬
정조 24년 · 목
敎曰同是籌司事而召命則承膺賓對則懸病聞以大臣擧條爲難安云而處義雖或似然昨進今否事體未安飭敎之下又復逡巡備局堂上趙鎭寬遞差
정조 24년 · 강
遞宣惠廳堂上金文淳以趙鎭寬代之
정조 24년 · 목
因文淳牌不進推考傳旨敎以間經苦重之症尙未蘇完云姑許調理爲可一重臣旣曲諒則此重臣亦難強迫許遞○備局啓請惠堂之代以鎭寬差下允之
정조 24년 · 강
以李仁秀爲統制使備薦也
정조 24년 · 강
有政吏曹參議金羲淳兵曹判書金載瓚進
정조 24년 · 목
以李殷模爲大司諫張至冕爲執義徐有沂爲司諫權漢緯李德鉉爲掌令安廷善閔榮祖爲持平金孝秀爲獻納朴宗京李東宇爲正言金履度爲校理閔師宣爲副修撰李敬一爲工曹判書徐龍輔爲禮曹判書金履翼爲同義禁閔光升爲慶尙右兵使故校理權景裕贈副提學
정조 24년 · 강
命慶尙右兵使閔光升當日辭朝
정조 24년 · 목
因慶尙右兵使望筒敎以當日辭朝發程嚴飭無敢爲弊於馹路
정조 24년 · 강
召見來待諸臣及慶尙右兵使閔光升于重熙堂備局有司堂上李書九華城留守徐有隣京畿監司徐鼎修
정조 24년 · 강
命統制使李仁秀仍佩右兵使密符
정조 24년 · 목
兵曹啓言新除授統制使李仁秀以前任慶尙右兵使今已下去依例除朝辭赴任之意該道監司兵使處請行移允之敎以新除統帥密符以右兵使辭朝時所授密符仍佩諭書與敎書卽爲安寶令院吏齎傳
정조 24년 · 강
前假注書李允謙以獻陵局內外審察形止書啓
정조 24년 · 목
書啓以爲臣於本月初九日敬奉聖敎馳詣獻陵祭物奉審後仍出陵洞口外留憩伊夜將事時審察享祀之節仍留村舍自初十日摘奸次先從龍草坪審視植木處直上大姆山領略遠近體勢指點內外支脈則此山卽本陵主峯也內面松柏之鬱密不辨何者山何者樹林本方興之氣蔥鬱可見而但後面則地本磽确樹亦稀貴且山底村里之如宮村逸院睦谷等村班戶民居之布列環衛者偸斫尤甚自昔而然故先朝癸丑年本陵幸行時別差大姆山檢察之任使之專察主峯則此山禁養之尤難槪可想矣近來山刑房四名中二名亦令專管大姆山而樹木之一年二年長長至尺餘寸餘者遠近樵兒帶一鎌而芟之盡地是外面巡山軍不能晝夜守護如是而果無大木長松而自近年陵官着意種植主峯後面亦有播橡植松處姑未長養而山頂以後旣有大中木之森列者則謂之稀疏可也若斷之以無一樹見存則恐涉爽實前參奉金魯應在任時論報留營差出西北面禁養監官俾掌後面諸麓之稚松云而及見西北後面則西邊稚松鬱然成林北邊稚松見存者亦昂藏招問北邊禁養監官則以爲六十餘年居生於山底而其問未見後麓樹木之鬱密云自大姆山而下看審奉獻寺基址則果有三間佛宇而僧舍則已撤去矣以重建便否廣問陵軍輩且與陵官相議則皆以爲本陵自有屬寺每年七祭享造泡僧二名待令擧行今不必專爲造泡僧重建寺刹雖欲重建草邱兩間無一片隙地僧徒何所取而安集招徠乎此猶餘事若爲其禁養山木而重建則禁養姑舍反損其已禁養之木宮村班戶雖陵軍輩不敢高聲彼若千孱僧何以禁之云是則似然奉獻寺看審後踰大柏峴小柏峴至九龍山則來龍以下樹木自在而土皮盡脫仍上鷲嶺德良峴則峴之右邊皆是蟲損木自枯松而但鷹峯一面穉松之方長者一望無際咫尺不辨至於暮夜谷之落落長松所見甚壯自此歷回壁隅禧陵舊岡甕巖英陵舊岡至本陵主脈其問松檜之茂密已往之亦所罕覯轉上廣巖加峴止連山峙歷歷看審十一日自西南邊牧童山次第摘奸歷初峴再峴看山峙於焉谷峯纛翫嚴蟻纛入中山莎田峴缶項大乫朴又自睦谷踰外山一一遍察則西南面樹木比東北面尤爲鬱密在在藤葛糾結叢薄包絡實難披拓往來大抵本陵周廻四十餘里也登高眺望則主峯以下雖云茂密間或有徹底見處案山邊則無論內外山一直蔥鬱陵軍輩寧或着力於案山內外而不爲禁養於主峯以下乎此無他專係於土地之豐沮磽瘠以其四十里周廻不過山刑房四名巡山軍二名似難這這禁斫木根則新斫大松一株中小松四十株同根兩株中一留一斫者百十五株舊斫痕百三十株雜木十二株而主峯以下舊根居多案山以外新斫殆半故招致巡山軍及禁養監官一邊懲治一邊曉諭俾各着念擧行而陵官處亦爲各別申飭而旣伏奉箇箇遍察之下敎而四十里內外山或有壁立千仞孤松特立者或有溪澗截路雜木盤節者此等處未能隨處遍審萬萬惶悚敎曰獻陵局內外樹木審察史官復命書啓啓下禮曹今日政新除授判堂待開門牌招使之入侍稟處
정조 24년 · 강
召見奉審承旨李魯春于重熙堂
정조 24년 · 강
命京畿水使李文爀越俸三等
정조 24년 · 목
該水使狀啓以爲德積僉使李元榮以異國漂船來泊本鎭前洋馳報問情見畿伯狀啓而異樣船漂到處咨文板揭示之意旣有朝令則固當依此擧行而該僉使馳報內初無咨文板揭示之事故咨文辭意詳細以示之意申飭題送其在重邊政之道該僉使之擧行已極疏忽該鎭將吏亦難免不善擧行之罪該僉使及當該兵房軍官首鎭吏竝爲拿致臣營嚴棍懲礪計料敎以咨文板揭示之說後弊所關政院何無一言而捧納乎筵中亦有下敎康熙時出來咨文卽指關西江界等邑蔘場海西康翎長淵等邑海邊偸採之謂焉有漂到之人而揭示不當示之咨板使之還逐之法禁乎彼亦人耳漂流幾死僅泊陸地但當登時收活厚給衣糧木道旱路間從其言還送而已忽以不當援例之事登諸狀啓又從以棍治鎭屬若此則此後漂人皆將依狀辭還逐乎爲一帥臣之昧例將爲無限不仁之政而我國漂人之到彼彼亦當用此法出爾反爾誠亦有開荊棘之嫌其在重邊政重人命之道不可無處分當該帥臣越俸三等
정조 24년 · 강
命黃海前監司徐邁修付處李泰永曺允大削職
정조 24년 · 목
備局啓言黃海前監司李泰永曺允大徐邁修依傳敎令該曹發緘取招矣李泰永緘答以爲海西開市本錢之預下實係謬習有不可蹈襲而別將受出本錢以貿應市之物種而本錢旣有定數物價每致刁蹬受出當年之本錢以應當年之開市則本錢物價太不相敵落本負債勢所必然甚至於傾破其産規避其任揆以事面則固當隨其時價加數上下一以爲公市無頉之方一以除渠輩難支之弊而公貨有限而加給無路物値愈騰而添補難繼故不知始自何年而創開前期預下之例以爲殖利補縮公私俱便之地其來已久無歲無之而一年兩次之差出別將卽是渠輩應遷之窠故明年本錢已下於今年則再明年本錢不得已預下於明年渠之在任時事勢所拘亦不免依例上下若其開市年條之已過者前雖襲謬今旣經市則固已包入於磨勘俱爲爻周於案錄而至於丙辰秋戊午秋開市本錢則不待當次之落本與否混入於丙辰春蕩債之時故此所以年條雖過案錄猶在至于今未收殺者也渠不善供職自歸犯科伏地霣越恭俟嚴勘云曺允大緘答以爲開市本錢之引年預下未知創自何時而其來則甚遠溯考已例雖引年之至近者皆在於二年之前故渠亦依他例只以辛酉春秋等壬戌春等預下矣渠遞歸之後所謂開市別將輩各從自願呈訴換等故渠之前期二年預下者退在於壬戌秋癸亥春年條顚倒有若前期五年而預授者然渠益不勝惶悚云徐邁修緘答以爲渠於乙卯三月猥叨藩任目見海民之困於債弊妄生矯捄之計流來逋負指徵無處者竝爲蕩減而立馬庫貸下一千七百餘兩混入償債事則節目釐正之後所謂別需監官梁大厦爲名人以前等內進排墨油及各種適値荒年落本許多則又受戊午一年單別需別將之帖預受本錢二千一百六十餘兩盡數移用於落本之時而丙辰條元別需所用物種一不措辦自春至秋枷囚棍治僅僅了當而至於戊午單別需本錢已無分錢之餘在將致莫重進上物種之坐待生事若不及今變通則後必有侵族之弊故梁大厦及其叔處徵出五百兩錢追付償債所以爲次次措處至今年了畢報本事追成節目本事委折如此而莫非不能事事之罪云李泰永曺允大等雖與無端引等差有間焉而當初預授旣已遲晩俱難免循襲謬規違越事目之罪令該曹以此照律徐邁修則立馬庫貸下之本錢雖非等內之所許公貨出給未滿數年不爲準徵混入償債終乖守法懲奸之義難免重譴而已經勘處請上裁敎以近來所謂海營事現告文書之列錄前後道臣姓名往復去來者廟堂之恥愧莫甚無論蕩債給債之當與不當預等引年之如此如彼須卽速速出場猶勝於曠久不決所以必欲於齋前處分徐邁修之自給而自蕩雖知其昭脫其間卽亦不過五十步百步則忠文之兄猶以加分罪不屈法而付處則爲法受罪豈有彼此李泰永曺允大等則亦何必細加排比乎必其溺職爲邁修之次故卿等初請譴罷邁修加勘之後此兩人亦不可薄勘而止徐邁修付處李泰永曺允大削職
정조 24년 · 강
命東萊囚孫貞日獄事令道臣別具意見登聞後考律稟處
정조 24년 · 목
慶尙監司申耆狀啓以爲東萊府殺獄罪人孫貞日謹依判付內辭意另覈取服報來之意發關分付於該府使金觀柱處矣該府使牒呈以爲先將關內辭意一一讀諭繼以各人供辭多般究問末乃抽出洪召史金常福兩樵童之招另加窮覈訊杖迫問則孫貞日招以爲渠本以白木商雇工每場出入矣朴女與其媤母洪召史賣餹於場市而渠時過其廛則朴女請買其餹言亦穩順故一見再見自爾面熟每於療飢之時頻頻買餹果爲的實伊日貿魚之路與吳朴兩漢將向求樂里之際朴女適過前路而頭戴裹袱腰帶靑裳直向仇法嶺故渠忽地看得便生追往強騙之心同商處謂有所看事仍爲落後跟隨朴女行到炭峴則朴女行已稍遠不見去處何許衣冠人適自黃山路而來故靑裳女去處遠近同行有無果爲再次問答仍爲趕追於臥石里上炭峴嶺頭則朴女纔到其處坐憩路傍故渠近前同坐吐說情願欲爲和奸則朴女發怒拂起罵辱曰此何變怪吾當歸告家夫將有大段擧措云而渠慮有後患仍拔佩刀威脅則朴女一向牢拒終不聽從渠執手揮之則朴女仆地唇破血出渠又爲欲刃之狀則朴女以手執刀故用力拔之朴女手傷血出渠左執其手右刺項下朴女一聲而仆渠以右膝壓據其腰亂刺渾身欲知其生死更踢兩腿間不勝惶怯從磵路匍匐逃還忽聞山上人呼賊之聲跣足踰嶺到求樂里與吳朴兩漢貿魚同來吳聖才忽問袴底血痕故答以魚血翌日編魚時聖才又問袖內血痕故答以鷄血李春芳詗察之際自生疑怯俛首過去及其捉質於金常福時見其面目則果是炭峴問答之人故不肯回立渠旣犯殺人之罪焉逭當律云今則疑案已斷正犯斯得軍校官吏村童巷婦之環視傳聞者莫不稱快第此取服卽積年行査所未得者而適出於今日獨査之時則其所究覈恐不無未盡云故使之具格同推又以金海府使沈能弼梁山郡守丁允泰差定考覆差使員考覆取招旣已箇箇承款故臣依例親問後捧結案馳啓罪人孫貞日罪狀令該曹照法科斷○刑曹啓言東萊府殺獄罪人孫貞日係是一罪請依法典照律報議政府詳覆施行敎以幾年幾番査之又査至于三昨年審理也皆曰兇身斯得冤鬱可伸金矢鐵案若無他疑其後諸議未免矛盾故判付中亦有敷衍說到又於再昨年別般行査而曹讞以前招之歸虛謂之不當償命昨年更査亦如之今忽一一直招於推庭云者前疑之外新惑倍甚所以蕩前疑滑新惑之方惟在於輸款招及考覆招肯綮之何以究竟厥獄雖無看證所謂同商諸人之其時問答果皆更考虛實推官差員等及道臣等面稽言聽之際亦果無一毫其然豈然之可論乎正犯之直招而一府上下莫不齊聲稱快云爾則未捧直招之前輿情之齊憤齎忿足可推知其所忿憤於未然稱快於旣然者民雖至愚亦必至神而然或於詞案訟牒之外別有非看證而如看證之竊議者乎狀本所當卽爲循例判下而回啓前堂中亦有意見之參差則其在重獄體之道申問道伯處斷實合事理卿曹三懸鈴關問該道伯使卽別見已見及該倅之見枚擧登聞後按法考律回啓稟處
정조 24년 · 강
行祈雨祭于三角山木覓山漢江
정조 24년 · 목
兼司書金近淳說書金會淵翊贊徐應輔入參
정조 24년 · 강
召見承旨于重熙堂
정조 24년 · 목
司書李寅采兼司書金近淳副率吳熙常入參
정조 24년 · 강
命三角山木覓山漢江報謝祭待立秋設行祈雨祭獻官執事等賞典考例捧傳旨
정조 24년 · 목
禮曹啓言圭幣初擧靈應如響方千霈澤通晝達宵三農均洽八域齊歡祈雨後有應則不待立秋卽行報謝旣有禮典所載請三角山木覓山漢江三處報謝祭擇日設行祈雨祭仍爲停止允之敎以報謝之擧豈待立秋之後而初庚未屆秋成尙遠滌場以前之一雨一暘或恐此心之暫忽雖以坐齋之隔日不得不稍早薦璧而昨卽得雨反以或涉於徑與瀆通宵耿耿不敢弛心報謝祭待立秋擧行事分付非曰的是獻官執事等誠力所致而得雨則賞所以昭靈貺重祀事也錫馬弓子之賞令政院考例捧傳旨○祈雨祭獻官朴崙壽趙弘鎭曺錫中各半熟馬一匹大祝金啓濂李存秀洪奭周執禮閔耆顯尹命烈朴宗京各兒馬一匹祭監監察金世淳李奎新李石求祝史洪樂正宋欽書金魯敬齋郞鄭持容李永翼尹光時各上弦弓一張贊者金愿趙明益李義逵謁者鄭在愼林貞鎭李命翼各不粧弓一張
정조 24년 · 강
以林周喆爲溫陽郡守口傳也
정조 24년 · 목
忠淸監司金履永狀啓以爲溫陽郡守趙翼鉉受由上京身病危重有難強令還官不得已罷黜敎以口傳差出待下批卽爲下送
정조 24년 · 강
命龍仁囚洪者斤世酌放陰竹囚孫德官決勘
정조 24년 · 목
敎曰近因悶旱使京外掌獄之臣細閱囚案先從京囚有一二囚審克者而諸道則姑未登聞今幸得雨又値齋居何必更煩辭敎而齋居決囚卽亦常典欲待過齋後處分殊非暑月疏獄之意龍仁囚洪者斤世之獄死者臨死之言言洪不言趙此所以趙以指使徑放而及其更査也下手之跡趙先而洪後道啓至謂之難明之案又於三査査官等皆言其死非被殺乃因病致死三段之疑迄不歸一而最後曹啓中傷痕屬之烏有惟於觸犯條亦歸之於非毆而仍請上裁於其判付以姑令停刑書下今至三年之久如許疑輕之獄尙置不生不滅之科者太欠曰宥之義今雖百番更査厥囚瘦斃之前究竟無路寧有不可可否之獄理乎者斤世則卿其分付推官斯速酌放聞於卿之言有覺得而更閱益知其然者卽陰竹孫德官獄也獄之成不成專在於傷處而所謂傷處初檢則曰柔軟覆檢始曰堅硬此已違格而或曰毒氣始爲發現於覆檢時云者此尤不成說何物毒氣不發於致死之前初檢之時而始現於許久經日之覆檢乎文案中雖與堅硬有異明是傷處云云又何謂也傷處緊要毫髮是爭其所爲說近於莫須有且其緊要處專以下腹靑黑爲眞贓而屍親則曰德官踞坐胸膛而死者生時所疼亦在胸膛云屍帳則不在胸膛而在下腹於是乎又爲胸與腹不甚相遠之說惟事杜撰者此非推官査官之杜撰蓋由於獄情之多疑禁葬者欲葬者皆出決死之心而相扶相撲於崖巓跌之崖下之後傷重者死輕者生固其勢也觀於痕損之載錄尤爲明的則此亦謂之以德官之手勢乎若主之經歲私和雖似有隱情而天下事不出常理匿讎變辭屢呈官庭決是常情人理之外彼雖至愚且賤旣無明執證據則亦何必必驅諸無倫之科乎卿之所見透到肯綮甚以爲是之德官亦卽決勘事下諭畿伯
정조 24년 · 목
司書李寅采兼說書李存秀衛率尹慶曾入參
정조 24년 · 목
左賓客洪良浩兼司書金近淳說書金會淵洗馬金日柱入參
정조 24년 · 강
侍講院以書筵孟子第六卷畢講雅誦爲召對待涼生第七卷進講啓
정조 24년 · 목
侍講院啓言書筵孟子第六卷今已畢講依下敎溫繹後雅誦以召對連日或間日爲之而自止則詩二三章箴銘一篇式進講待涼生第七卷進講
정조 24년 · 목
漢城府啓言卽接各部官所報則今番雨水民家頹壓處當入恤典不當入恤典區別報來故列錄書入恤典秩南部一戶完少頹多勿論秩西部一戶南部四戶北部一戶完多頹少敎以恤典令該廳卽爲題給事分付
정조 24년 · 강
禮曹以大報壇雨漏諸處擇日修改啓
정조 24년 · 목
該曹啓言卽接大報壇守直官所報則今番雨後奉審後面簷頭二處敬奉閣東西北簷間五處雨漏而齋室及冽泉門以下諸處多有雨漏朝宗門椽木一箇折傷云請卽爲擇日修改允之
정조 24년 · 목
兼弼善韓用鐸兼司書金近淳司禦李采入參
정조 24년 · 목
承旨徐有聞啓言次對時臺諫擧條批旨中繡行之繡字誤以隨字書之大是不審當該注書所當重勘而本院請推外無他罰何以爲之乎敎以爲先推考
정조 24년 · 강
推副校理金履度尋遞差
정조 24년 · 목
承旨韓致應啓言副校理金履度陳疏徑出原疏纔已捧入矣所當直捧禁推傳旨而此與無端徑出有異請推考從之○履度疏略曰臣於昨日賓對適値齋日不能以所懷仰陳其昧然違式罪無所逃玆敢短章自列徑出禁扃伏乞亟降威罰批以旣異自外直爲登筵之臺臣且在禁直自劾反後於大臣爾則遞差
정조 24년 · 강
遞掌令趙彦喆持平李重蓮申龜朝獻納吳翰源
정조 24년 · 목
彦喆等避嫌略曰昨日卽伸朔大祭齋日也倉卒之間不能覺得循例傳啓至伏承自上提敎始以所懷改書出惶霣悚恧已難容措而宜避不避已至經宿又下問備之命繼而有大臣請罷之箚由前而犯齋令則昏謬甚矣由後而壞臺體則顚錯大矣以此情踪何可晏然於臺次乎請命遞斥臣等之職批以依啓
정조 24년 · 강
召見禮曹判書李晩秀京畿監司徐鼎修于重熙堂
정조 24년 · 목
敎曰禮曹判書持祈雨祭謄錄來待
정조 24년 · 강
以李東洙爲溫陵參奉口傳初仕也
정조 24년 · 목
禮曹啓言卽接溫陵令所報則端午祭享兩官當爲備員而新除授參奉金��時在尙州地未及上來云請改差其代令該曹口傳差出以爲備員將事之地允之
정조 24년 · 강
遞執義曺允遂正言鄭魯榮
정조 24년 · 목
因吏曹政稟敎以當此求助之時臺諫不可曠官在外諸臺許遞與未差之代差出待下批亦與未肅拜人員牌招察任
정조 24년 · 강
有政吏曹判書徐邁修參議金羲淳進
정조 24년 · 목
以張至冕爲執義洪彦爕爲掌令李垿爲獻納洪時濟鄭時善爲持平嚴思彦李德鉉爲正言閔耆顯爲副校理金履載爲修撰
정조 24년 · 강
遞掌令洪彦爕持平洪時濟正言李德鉉以南惠寬趙恒鎭具晉行代之竝前望也
정조 24년 · 목
執義張至冕持平鄭時善獻納李垿正言嚴思彦違召因罷職傳旨敎以只推與諫長更爲牌招在外臺諫許遞前望單子入之待下批一體牌招
정조 24년 · 강
遞承旨金履翼以鄭尙愚代之前望也
정조 24년 · 목
政院以明日常參經筵取稟敎以經筵停明日常參次對兼行
정조 24년 · 강
命次對進定於今日大臣藥院承候待右相造朝同爲入侍
정조 24년 · 목
政院啓言左議政沈煥之爲承候來待矣敎以入侍而次對進定於今日與右相登筵○政院啓言藥房提調金載瓚副提調閔台爀爲承候來待矣敎以都提調之不爲入來豈不過乎箚批書下待其造朝同爲入侍
정조 24년 · 강
右議政李時秀陳箚請被前海伯所勘之律賜批仍命史官偕來
정조 24년 · 목
箚略曰伏見前監司徐邁條等緘辭啓目判付益不勝面騂而背汗矣夫今番海西査事無論年條之久近事實之同異均之爲違越事目之科故重臣之以加分受罪卽亦以建越事目則臣與三臣者同是建越之罪而畢竟論勘皆因襲謬散債三臣之於臣尤無差殊之可言三臣者幷被重律或至行遣臣獨憑依寵數官秩自如朝家刑政由臣而乖舛士夫廉愧由臣而放倒夫豈細故也乞命攸司勘臣以三臣所勘之律使公法無偏私心獲安不勝萬幸批以卿於出而視事之餘以緘辭判付之泛說近日道伯不嚴於典守卿乃以爲難安者何其過歟重臣之以加分受罪亦謂之罪同者尤過尤過徐邁修罪名雖非開市事與自分自蕩其間無甚異同則卿之若是反有欠於朝體卿須安心勿辭藥院承候僚相入侍旣有待卿同入之命次對亦已進定卽爲造朝仍敎曰此批答遣史官傳諭與之偕來
정조 24년 · 강
假注書李基憲以右議政李時秀附奏書啓
정조 24년 · 목
書啓以爲臣敬奉聖諭馳往傳諭于右議政李時秀所住處則以爲臣之今番箚辭非敢以判付辭意張皇爲引臣罪之於前伯諸人本無異同而畢竟以債事勘律之後同罪獨逭尤關刑政前日冒出尙有餘愧必須先罪臣身然後國體可尊私分粗安藥院承候僚相入侍雖有同入之命反復揣量萬無蠢動之望又況今日承候卽臣分人情之所不容已而職忝保護末由進身罪上添罪益增震惶惟願遄被鐵鉞之誅云臣旣承偕來之命姑爲仍留敎以徐邁修事莫曰條件之異於開市此等處闊狹法將安用所以雖屬宥旨以前必欲勘處者此也卿之若是不亦過乎於彼則伸法於卿當勉出而已何用更事多誥此意更爲傳諭次對來會已久今方整衣待卿卿其卽爲造朝事一體傳諭期於偕入
정조 24년 · 강
穆淸殿碑閣重修時守臣以下施賞有差
정조 24년 · 목
敎曰穆淸殿碑閣重修之役告完其在重其事之道當有賞典留守金勉柱內下豹皮一令賜給監董裨校賞加仍令口傳下批
정조 24년 · 강
命前黃海中軍金錫憲仍任新除者他窠收用
정조 24년 · 강
假注書李允謙以右議政李時秀待命金吾書啓
정조 24년 · 목
書啓以爲臣敬奉筵敎馳往傳諭于右議政李時秀所住處則以爲臣雖萬萬惶悚不敢爲進身之計今方走伏金吾門以爲胥命之地云矣敎以箚引已過矣胥命又過矣敬禮自敬禮典憲自典憲此等處萬一因此忽彼如後弊何如屈法何慨然之甚不暇他語臨殿已過時而如今東風吸冒甚苦卿其諒此以爲去就事更爲傳諭期於偕入
정조 24년 · 목
敎以政事當日爲之平安監司下批今日政爲之
정조 24년 · 강
行諸承旨持公事入侍及次對于熙政堂召見藥院諸臣承候閣臣藥房提調金載瓚副提調閔台爀原任提學沈煥之原任直提學徐鼎修檢校直提學徐龍輔原任直提學鄭大容原任直閣金勉柱檢校直閣沈象奎直閣金近淳檢校待敎李存秀
정조 24년 · 목
敎曰右相事慨然矣旣整衣臨殿雖有次對之命諸承旨持公事先爲入侍○敎曰右相往待命所云今則卿等先爲召見以待右相大臣備局堂上引見○予謂左議政沈煥之曰右相事豈不慨然今則至於胥命之境何如是過引也海西査事徐邁修則廟堂初以自給自蕩論勘而其後備局啓目判付中徐邁修之自給而自蕩雖知其昭脫其間卽亦不過五十步百步云云仍命付處矣右相之所自引者以徐邁修之付處卽緣加分一款而認若同罪幸逭故必欲受而爲罪而然耶初則以散貸事爲引而中間脫空後如例視事及至徐邁修處分後又復如是深引未知何故也煥之曰在右相處義一番箚陳可也而至於胥命則過矣予曰俄於史官書啓批答已言之矣敬禮自敬禮典憲自典憲決不可因此忽彼且以廟堂羞恥言之則卿亦當當之右相何獨過引乎大抵前後道臣之所犯雖非入已與染指卿宰現告回示朝堂揆以事面豈不大可羞恥者乎無論如此如彼此重彼輕旣已現發不可掩覆而置之但當擧措得宜可罪者罪之使之塗人耳目然後可以湔洗廟堂之羞然則彼七十耆社臣送之鐵原者予豈獲已以其法意非予所創行而自有金石之典不可饒屈者也此後事慮無所不到以海西債事廟堂之羞恥莫甚來頭關西事安知無如此之患乎故重臣徐命膺以十萬石加分事付處於海西則今番徐邁修之以數萬兩加分特命付處亦非法外之法也卿試思之徐邁修以唐津倅一蹴到此地位殆過矣而向來吏判通望卿亦思之未熟今番付處之命予則謂曲保重臣也煥之曰聖敎誠然矣煥之曰以韓用龜擧條中關西民庫事當爲稟處矣予曰我國節目中民庫法意至嚴且重故相李宗城當初定式以爲一年再徵則該邑座目先斬後啓云云我國法意非戎務而有罪者先斬後啓者惟此一款也李宗城當時猶不屬之列邑監司總大綱則近來監司何必新出節目乎第以當初節目申明嚴飭俾各看作己事撙節用之則豈無贏餘此則更問於已行監司從後爛商更稟也予曰吏判今當勉出而大抵矯時正俗之道卽目下第一義理也丙申以後左賢右戚之義漸多不如前之歎而今吏判則以其人器雖若少遜於銓地若其出而爲矯時正俗則此其人也昔司馬公辭樞密向來金文貞爲吏判後決意辭免故畢竟疏批中言及辭樞密三字金文貞之辭樞密雖甚貴矣近日則廉防不如古而處義邊尤過吏判以其兄之見帶時相必欲處義而此則有不然者故相李健命李觀命同時幷行其外亦多已例決不當以兄爲時相弟爲吏判爲引矣蓋於吏判則雖欲恢張朝廷多有嫌避者以是不無偏係之歎且以老其才惜其人之道不得不許遞矣今之人誰則曰吾有銓衡人物之才而出而膺命誰則曰吾無鑑識區別之術因而得免乎見今一段俗習遠族雖有戶兵判當路者爲吏議者不欲行公其所處義決非穩當吏判若體特除之意擺却俗套出而矯洗一世之弊習則豈非朝廷之幸乎卿其申飭使之從速出肅也
정조 24년 · 강
命前黃海監司李泰永罪名分揀
정조 24년 · 목
左議政沈煥之啓言海西前道臣已蒙分等勘處之典而第聞本營文簿中所謂戊午別需本錢預授適値兩道臣交遞之際帖文則雖出於舊伯而給錢則乃在於新伯矣徐邁修緘答略有爽實邁修只憑償債時節目而爲言追知其事狀之如此而更欲首實無路陳暴云論其本情雖非出於自掩對供之失實難免譴罰而旣在行遣之中更無可論李泰永則始不免循襲之失終不避推諉之嫌雖甚未穩於此一事旣不當着且藩任甚重勅行在邇此時迎送大關民弊合有分揀之道矣從之
정조 24년 · 강
命趙鎭寬還差備堂仍察有司之任
정조 24년 · 목
從左議政沈煥之啓請也
정조 24년 · 강
飭吏曹判書李晩秀行公
정조 24년 · 목
左議政沈煥之啓言吏曹判書李晩秀特旨除拜政月已近此時銓任不可久曠請申飭行公從之
정조 24년 · 강
罷刑曹判書李得臣職
정조 24년 · 목
左議政沈煥之啓言刑曹判書李得臣以司寇重任致有失職之譏俄於賓廳已有面責而事體所在不可無警勵之道請罷職從之
정조 24년 · 강
命廚院日供雉鮮代捧易以一鷄
정조 24년 · 목
敎曰近始聞之知其日供雉鮮之代鷄捧三倍云此後雉鮮代捧易以一鷄事定式該堂登筵稟處
정조 24년 · 강
命廚院雉鮮代捧以活鷄封進著爲式仍命朔膳物膳代捧亦用日供例
정조 24년 · 목
禮曹判書徐龍輔啓言此後日供雉鮮代捧易以一鷄事定式該堂登筵稟處事命下矣日前謹依筵敎取考臣曹及廚院所在謄錄仍又招問鷹師漁夫貢人及京營貢人則一自戊申定式之後雉則自五月初一日至八月晦日代封鮮則夏月潦漲之時冬節水塞之後草記代封而雉一首代以鷄三首封進鮮亦如之故非節難貿之患獵雉騷擾之弊一擧而兩祛貢人輩擧皆感頌德意安生樂業而今此雉鮮與鷄相代之封之命尤是出尋常萬萬之惠澤渠輩莫不感激攢祝云矣蓋生鷄進排凡有三種名色年久者謂之陳鷄新出者謂之軟鷄非陳非軟者謂之活鷄戊申以後夏節代捧之時以軟鷄進排冬節代封之時以活鷄進排而或於自不代用之時亦有陳鷄進排之例顧今代封之擧自雉鮮而爲鷄自三首而爲一首則雖以陳鷄進排在貢人可謂莫大之惠而聖敎實出於正事面及禽獸之意則其在慮遠之道不可不一定其名色俾不得闊狹然後可無點退生弊之端自今爲始無論夏冬凡於代封之時皆以活鷄封進而若或有下屬輩不有定式責納陳鷄之弊則吏隸照法嚴繩不飭之官員施以違制之律又或有不得不陳鷄需用之時則陳鷄一首代活鷄二首計減之意請定式施行從之敎以朔膳物膳代捧之式亦用日供例事一體定式
정조 24년 · 강
獻陵樹木禁護之節命依守臣狀辭定式施行仍命時任陵官削仕參奉限出六仍其窠計仕令窠換作直長
정조 24년 · 목
禮曹判書徐龍輔啓言因廣州儒生李義可上疏獻陵局內樹木犯斫有無及禁護方略自臣曹關問該府矣卽見廣州留守金思穆狀啓則與摘奸史官書啓辭意大體無異儒疏所論十數年來參天大木無一見存等說雖歸爽實而陵寢局內樹木培植事體至重不可專諉之於土性之饒瘠形便之罣礙而一毫疏忽守臣所請環火巢四十餘里之間量度民戶多寡參互樹木疏密里置洞長監考分日巡山輪月換差之論誠爲得宜依所請使之往復陵官撰成節目報于臣曹以爲永久遵行之地奉獻寺重建事創廢之年條無稽造泡之寺刹自在則重建之有害無益誠如守臣所論置之陵官事植松播橡果符前後所報結幕禁樵至登守臣之啓可知其誠心培護而木根新斫之痕旣發於史官摘奸之時則其在重事體之道不可以株數之差少置而不論請時任兩陵官竝拿處從之敎以節目定式使之斯速修啓而如是定式之後一有泛忽當該齋卽隨現重繩守臣亦難免其責矣自今亦當有時時考勤慢之擧至於新斫株數史官書啓雖言之當此別般釐正之時須有別般久任之擧可以另行賞罰時任官員爲先削仕三十日參奉則渠所效誠必有自別於外臣限出六仍其窠計仕待仕滿吏曹草記然後更爲考察能否能則始擬六品職文臣令窠久任不若蔭窠令則令該曹移付他職換定直長窠事分付此擧條及節目令本府精寫揭板齋所
정조 24년 · 강
命今番齋日訓局把總闕內入直之自該營依當次擧行事後勿爲例
정조 24년 · 목
訓鍊大將李漢豊啓言今番齋戒時闕內入直之臣營將官中局別將與哨官雖蒙點下至於把總則以自該營當次爲之書下事甚重難往復於政院及兵曹而適値齋日變通無路雖不得不擧行領軍將官之闕內入直事體至重此後則決不可仍而爲例故敢此仰達矣敎以卿可謂擧職矣依爲之
정조 24년 · 강
掌令權漢緯上疏辭職附陳時務諸條賜批命文武出身之積滯者令兩銓收用諸道十年以來他衙門穀之移錄於營穀者査櫛事令廟堂善處守令濫棍事令道臣帥臣禁飭
정조 24년 · 목
疏略曰於休我春宮邸下歧嶷天成學問日就誕擧三加之禮光膺貳極之尊此正億萬年無疆之休數千里合生之類孰不蹈舞謳歌而殿下垂敎之方宮僚納誨之道克盡作聖之功已著繼明之聞如臣膚淺之見固無容加勉於其間而第念人心惟危道心惟微惟精惟一允執厥中十六字卽堯舜禹相傳之心法亦惟我列聖朝授受之嘉謨也离筵講肄之初正宜剖析於天理人欲之幾臣愚不敢知聖明不以老儒常談而少之亦不以春宮沖年而緩之已有所耳提面命諄諄發揮者否先正臣文成公李珥以爲知其爲天理則敬以擴之不使少有滯礙知其爲人欲則敬以絶之不使留其纖芥必以高明廣運融液周遍爲得力之時二帝可三三王可四旨哉言乎伏願殿下常自警惕以爲早諭敎之方焉今日廷臣之藉手而事殿下者不過明義理三字國勢之所以維持萬世者亦不出此三字其所關係顧不嚴且重歟夫何近年以來事涉隄防則禁條莫嚴言出忠讜則辭敎非常使滿廷臣僚憂慨弸中驚遑罔措者非止一再而又以宜屛四裔之類乃反縻之好爵置之善地殆若酬勞者然勸懲之乖當莫此若也甚至有肆赦凶逆遏止章疏兩司合辭乍允旋寢四啓傳旨尙未頒下從違之際未得鄭重施措之間頗欠稱停此殆往牒之所未有天地之所可憾也書之太史傳之來後其爲羞當世而累聖德當如何哉不逞之徒旁伺而潛幸患失之類夤緣而無忌駸駸然人心陷溺國是靡定甚非群下平日所期仰於殿下者而國家事實不知稅駕於何地伏乞更加三思凡係義理之事務益闡明毋屬笆籬邊物視同關和之重焉洪惟我朝列聖相承敎化大明儒賢輩出道學丕闡家孔戶朱絃誦洋洋今又聖明臨御又欲陶鑄一世挽回三代申明鄕飮之禮印頒五倫之行復設小學之講凡所以化俗之方靡不用極而獨彼一種邪學之徒自京而鄕如火潛燃甘心自陷於禽獸之域可勝痛哉頃日憲臣之啓以爲漸熾於三南而驪楊之間頗盛云可知其無邑無之撲之不滅矣中外之禁斷非不嚴峻而噫其妖邪之術暋不畏死且其徒寔繁亦至於不可勝誅則塞其源人其人之道莫若火其書之爲愈也昔在我世宗朝雜凡妖書悉命火之其有敢匿者按律科斷肅廟朝嘗於韓文中喜讀佛骨表爲敎猗歟大聖人爲世道正人心之方實爲後辟之所宜監而況此邪學之書上干天和下斁民彝尤非雜凡妖書之比論者乎臣謂內則京兆令五部外則各邑令坊里眞諺翻謄咸收付丙如有秘藏而現發者不可饒貸斷以重律則庶幾乎皮不存而毛焉傅亦可見不惡而嚴不罰而化矣深望廓揮乾斷亟降明命焉我朝用人之方卽文蔭武三歧而文武之設科試取非欲榮其身家蓋將用其材能也縫掖之士釋褐十年尙未着帽者有之韎韋之士越薦積久一未照擬者多之豈盡無材能而然歟但局於地勢而然矣決科之初若將有爲荏苒歲月奄至老廢一人愁鬱滿室無色甚至有族戚朋友莫不爲之歎息嗟惜噫徒抱紅牌未致靑雲之上永隔春明吟餓白屋之下豈無和氣之感傷甚非昭代之美事博施濟衆雖堯舜所病以殿下陶甄之仁造化之權終可無振淹之道乎臣謂另飭兩銓俾無積滯焉各道還穀之分留蓋爲其補種糧備水旱而各衙門名色中或有折半分留者或有過半分糶者至於營穀盡數分給及其捧糴雖値停退之時不入於其中矣或於會案磨勘之時多以他衙門穀移錄於營穀以爲盡分故庫儲之枵然還戶之難支職此之由關由於備局與否臣未能詳知而移錄之際吏緣爲奸盡分之地民獨受困臣謂令廟堂關飭諸道十年以來他衙門穀之移錄於營穀者一一査櫛自今夏穀爲始還屬本衙門俾益庫儲之備少紓還戶之弊焉軍務與治盜之外不得用棍法意則然而近來守令或有小不如意大生忿怒之事則非軍非盜之民輒囚之深獄治之重棍者比比有之而武弁守令殆有甚焉營門不之察飭故守令輩看作常事無所顧忌以今海閫事觀之濫刑濫棍推此可知如是而法何以立民何以安乎臣謂令廟堂另飭諸道前後犯科之守令廉探發覺依律論罪俾遵典則毋踵前習可也批以諸條所陳皆老成質實之言當留意採用邪學火其書事前此令甲至嚴惟在有司修明之如何釋褐十年一未着帽者令銓曹抄出書入使之以次收用越薦積久而竝與擬望而不爲者亦爲幾何問于兵曹使之草記諸道十年以來他衙門穀之移錄於營穀者査櫛事以其只有此數每未免如許苟且付之廟堂善處守令用棍事各道有道帥臣而不之禁此後現發先從不飭者而勘處爾其勿辭察職
정조 24년 · 강
持平安廷善疏陳母病乞遞批許救護
정조 24년 · 강
持平閔榮祖疏論李得濟與兵判相抗之失及其子石求霜臺入直時與客酣歌之罪父子之罪仍請大司成尹光顔中批還收賜批命李石求捧口招以聞
정조 24년 · 목
疏略曰竊伏惟四啓之允從實出聖斷之赫然而傳旨之未下反致輿情之抑鬱則臣於此竊不勝訝惑憂歎之至也顧此四啓關係何如而始旣允從終又靳持一日二日尙未出場者豈非有欠於我聖上光明之刑政乎伏乞亟降傳旨以雪神人之憤焉仍伏念我東聖神相繼祖宗貽謨至于今四百餘年者以綱紀也以名義也試以向日李得濟事言之其詬罵兵判罔有紀極噫得濟之於兵判以其體例則文武之別也以其名位則尊卑之懸也雖以軍門言之渠不過御將則其於兵判亦有將幕之分矣乃敢肆怒於微細之事抗話於公會之中其所關何如而薄譴未久恩除遽降則驕濫之習從此漸長綱紀之頹殆無餘地而旣不能檢其身又不能訓其子乃於今十七日入直霜臺也的知御史府自別而不禁來客之出入騎馬時値坐齋多日而敢與雜流而酣歌聽鷄此果何等之時而渠以近班之臣任其行樂無所顧忌者是豈有一分人心者之所可忍爲者耶此非綱紀紊亂名義乖戾將至莫可收拾之境矣謂李得濟施以刊削之典其子石求則所犯尤拿問嚴處斷不可已且伏念朝家用人之際名二字尤不可不顧而伏聞泮儒以尹光顔泮長有所發簡中外傳播遠近咸聞此誠朝廷之一大羞恥也豈有見塞於謁聖而爲長於國子者乎以我聖上則哲之明特有簡拔之擧則臣未知彼有何行之可取何才之可用而如欲愛其人而用其人則於外於內何官不可而必於極選師儒之長乎除旨一下物論喧騰則在渠分義固當退縮不暇而乃反肆然出肅恬不知愧至於學任有窠單望特差前例所無而恣意創行少無所憚此亦名義之所關而廉隅之都虧者也臣謂尹光顔所帶國子之任特收中批之命以伸公議以重名器千萬幸甚批以首陳事凡事之旣啓又疏近來謬習中一事飭禁何如則爾何冒犯李得濟刊削其子石求拿問事胡大事也一筆竝論有非淸朝尙忠之風至於將幕云云亦甚不審前以此事勘罪何可更勘乎石求則誠有是也霜臺之貽羞莫甚齋日擧措亦不可置之勿問令該府捧口招於石求以聞泮長中批特收事稔知其文與識中批於見職意在器使爾之此疏非偏私而何此等之習安敢爲乎
정조 24년 · 목
政院啓言卽者吏曹郞廳來言政事當日爲之事命下而判書李晩秀未肅拜參判未差參議金羲淳病不進不得開政云請判書參議幷卽牌招敎以左相擧條旣啓下開政榻敎勿施
정조 24년 · 강
遞差承旨趙弘鎭
정조 24년 · 목
政院啓言執義張至冕掌令李德鉉權漢緯持平安廷善閔榮祖未肅拜監察茶時敎以又何敢以未肅拜書入乎該房承旨遞差此啓辭勿施旣有合啓何必牌招乎
정조 24년 · 강
遞差承旨徐有聞
정조 24년 · 목
獻陵令蔡一祥參奉閔致儉只有削仕之命而政院捧入拿處傳旨敎以禮判擧條批答中依爲之當屬於以上諸條至於拿處事以削仕措語則此傳旨何可捧入乎當該承旨遞差前望單子入之
정조 24년 · 강
遞差承旨曺錫中持平閔榮祖
정조 24년 · 목
敎曰批多誨責尙不來避廉防未必然至於啓語之違格疊說當者與捧納者俱有其罪當該臺臣承宣遞差
정조 24년 · 강
以李敬五洪樂游金羲淳爲承旨竝望前也
정조 24년 · 강
以尹光顔爲吏曹參議中批也
정조 24년 · 목
敎曰中批封駁非不是美規挾雜者一例不禁則是豈命龍堲讒之意乎何官不可臺疏亦言之而先除泮長意謂文學之優於政事矣更思多年近密與之語分數甚明選部之職亦未必非其人見任許遞以伸廉隅前大司成尹光顔吏曹參議除授牌招察任
정조 24년 · 강
諭右議政李時秀勿待命
정조 24년 · 목
政院啓言卽者議政府錄事來言右議政李時秀以爲罪犯旣未同勘恩諭末由祗承特敎荐下尤萬萬震懷走伏金吾恭俟嚴誅云仍納命召何以爲之敎以傳諭旣言之以今頹綱新法雖不創竝與法文應有之現發牽此掣彼竟爲和泥而止則有非懲他戢後之道一邊敦迫於卿一邊允下於定配所草記似欠誠禮自有不得不然者大官異於卿宰何可如是處義不念其自歸自輕乎卿須卽爲入侍事更爲傳諭仍傳命召期於偕入又啓言右議政李時秀又使錄事來言隆摯之恩諭荐降惶蹙之踪地轉甚未蒙勘處之前萬無轉動之勢惟願亟被嚴誅少勵臣分云又納命召何以爲之敎以臨殿已久午刻將屆而卿之如是豈不太過乎勿待命事更爲傳諭仍傳命召仍敎曰右相去就斯速知入又啓言右議政李時秀又使錄事來言嚴勘不加恩召屢辱轉動無路窮蹙轉甚更犯逋慢之罪乞伏鐵鉞之誅云又納命召何以爲之敎以卿雖欲爲法受罪旣不入於當初現告今日左相擧條之後徐邁修事依舊是別件事以此以彼何可如是相持徒損國體乎安心勿待命還第事更爲傳諭仍傳命召
정조 24년 · 강
改差中學敎授金近淳東學敎授具得魯
정조 24년 · 목
敎以職務相妨學敎授中時帶閣職人及軍色郞廳人改差
정조 24년 · 강
遞差司成閔命爀直講安策西學敎授趙得永南學敎授金履喬
정조 24년 · 목
承旨李魯春啓言試講事體自有格例則輪日開試之餘忽不進去以致無端停撤者事甚未安當初不爲進去之照訖講試官所當重勘而本院請推之外無他可施之罰何以爲之乎敎以一竝遞差後政差出
정조 24년 · 강
禁府以前黃海監司徐邁修鐵原府付處啓允之尋命分揀曺允大罪名竝分揀
정조 24년 · 목
政院啓言右議政李時秀又使錄事來言聖恩隆渥曲加區別而違越事目罪犯自如逋慢恩命尤合重誅溫諭屢辱轉益惶阨冒死更爲胥命乞被同勘之律云又納命召何以爲之敎以胥命之半日留中者參倚於國體事面也雖曰謬規現發之後不可屈法雖曰不可屈法其可使大官因此任其決去就乎徐邁修特姑分揀若此則事件雖各異曺允大以輕勘豈或獨漏一體分揀安心勿待命卽爲還第事傳諭仍傳命召
정조 24년 · 강
遞判義禁李祖源以趙尙鎭代之前望也
정조 24년 · 목
政院啓言卽者義禁府都事來言時囚罪人李石求捧口招他餘時囚今日內捧供事命下而判義禁李祖源身病猝重口招坐起次堂例不得擧行云請李祖源卽爲牌招敎以許遞前望單子入之待下批牌招開坐
정조 24년 · 강
命湖南各邑自願査陳者待秋施行陳田成案等節依備關擧行
정조 24년 · 목
備局啓言卽見全羅前監司趙宗鉉擧條則以湖南災頉査櫛事令廟堂稟處爲辭而批旨有有司堂上就議大臣矯捄之道講確草記之命矣謹依下敎就議大臣則以爲今災之移施於舊陳實爲田政紊雜之端丙午釐正之後枚擧名色準數劃給蓋所以永杜此弊也列邑輒稱不足移此減彼猶復前日到今矯捄之道誠無過於査陳一事第査陳亦有其道苟或不善反又害之雖以目前事論之丙午釐正後每年劃給之一千三百餘結卽是丙申査陳時一年起墾伊後仍陳者也如許査陳竟何補於民國哉如欲責效惟在守令之盡職不患條制之未備況舊陳與永災之別成田案分置營邑隨其耕墾降等蠲稅之意已有昨年行會爲邑倅者苟能各殫誠勤躬審田野使一邑陳起瞭如指掌而以新易舊移東補西又就陳田之案逐年勸耕降等蠲稅一如成法則以湖南千里之大隱漏之可覈汚萊之可闢豈特此數千結而已如或不然若陳若起漫無區別只憑吏言謄傳舊簿惟以災總之未敷求足於上司則國結愈縮民怨自如而經界終無可正之日矣爲先嚴飭道臣各邑之自願査陳者使之待秋成劃卽施行又取昨年關辭各別看詳陳田之成案懸註等節自今秋着實擧行則舊頉今災判作兩塗可無虛實相蒙之弊而闢土裕食亦必有歲計之益矣請以此意一體分付允之
정조 24년 · 강
命興德前縣監李趾光勘罪勿論
정조 24년 · 목
備局啓言興德前縣監李趾光以俵災徵還俱多不察賑政亦未如式入於昨春繡啓而因該邑逋穀之未及準捧有限畢捧追後勘罪之命矣今春前道臣以該縣監身病循例請罷逋穀之捧未捧無所論列故向以關問委折之意筵稟行會矣卽見全羅前監司趙宗鉉所報則該邑丙辰新還未捧二千九十八石舊還未捧一千七百七十三石自丁巳仍以未捧磨勘其外當捧各穀五千餘石今已準捧爲辭矣三千八百餘石雖以未捧磨勘五千餘石逋穀旣能準捧不必論罪而至於繡啓中諸般罪狀不可以間經赦典仍置不問請令該府處之敎以所犯別無關係亦是宥旨前事勿論
정조 24년 · 강
命宣薦出身權敏中等除職或擬望
정조 24년 · 목
兵曹啓言因掌令權漢緯疏越薦積久而不爲擬望者有令兵曹草記之命矣取考宣薦禁軍越薦後尙未擬望之類則額外內禁衛權敏中張鎭萬越薦爲十七年登科爲十八年閔章爀李應燮越薦爲十六年登科爲十九年南慶老越薦爲十三年登科爲十八年李德休越薦爲六年登科爲三十一年登科積久者一人越薦積久者五人而俱未擬望敎以右六人等招見除職或擬望可也
정조 24년 · 강
飭平安兵營都試時侵徵武士之弊
정조 24년 · 목
兵曹啓言因行大護軍韓用龜所奏昌城宣川三和等邑都試依義州江界例自兵營差送試官與該防禦使試取事有令該曹稟處之命矣今此五邑武士抄上之弊實在於往來之勞留連之費而最爲切苦者卽是居首之後營下雜費極其夥多貧無以支堪富亦至蕩殘蓋其營邑不敵主客懸異稱以登科例納營屬誅求殆無限節以是而朝家激勸之擧反爲渠輩厭避之地而況自義州江界自本邑設行之後他邑武士之尤爲稱冤擧懷向隅之歎者果如前道臣所奏今以三防營都試亦依二邑例施之似爲均一方便之道第科試事面至爲嚴重而乃以一道都試各付該邑不令兵營主試者在武士雖爲便宜在事面終涉輕屑至於義州地是邊門江界路旣絶遠與此三防營自有所異則三邑之一例許施有難輕議今姑使之依前擧行抄上武士齊到之後切勿曠日卽爲試取俾無許久留連之弊而若其營屬侵徵之端專是帥臣不嚴束之致此則嚴飭帥臣一切痛革後若不悛有所入聞則請當該帥臣自臣曹草記重勘允之
정조 24년 · 강
命時囚李石求定配房主監察及憲府騎馬者問名拿勘
정조 24년 · 목
義禁府啓言監察李石求口招以爲渠雖不肖無狀是月之與他月有異輿儓之賤亦所知也渠以朝官在家亦不敢遊放況入直憲府敢爲聽歌乎渠本不解飮酣之一字尤爲曖昧至於來客雜流云云渠於入直之時適有相親數人當晝圍碁之事臺疏所論指此爲言乎又若騎馬事皆是步來之人則不必多辨云石求曾經宣傳官請上裁敎以渠亦人耳秉彝同得齋日酣歌之發明渠供必非欺瞞是豈反復更問之事乎圍碁雖曰雜技中稍潔者而是亦雜技則堂堂霜臺禁雜技之衙門招會無賴對局輸贏者顧其罪優合重勘奉揭御史臺三字體貌之尊嚴爲百司最而任他騎客之攔入至使累百年殿中裏行之流傳古風爲幺麼如渠者之所毁劃揆以兩罪俱發從重論之律文後罪甚於前罪湖西僻邑定配俾圖懲艾爲人之方不禁之房主及犯禁之騎者問名一體拿問勘處
정조 24년 · 강
命時囚趙榮慶議處
정조 24년 · 목
義禁府啓言黃州前牧使趙榮慶原情以爲渠之所遭之光景備悉道啓旣經睿覽本末是非洞燭無餘十行絲綸天日孔昭更何敢提及無前駭怪之事重犯瀆褻之罪乎處事因循而不卽謹避報辭輕率而有欠裁量一亦渠罪二亦渠罪云請刑推得情敎以除刑推議處
정조 24년 · 강
命秋曹囚李重漢停刑更爲議處
정조 24년 · 목
刑曹啓言罪人李重漢依判下更加刑訊則所招以爲渠與死者素無嫌怨義福妻之偸去引刀旣非的實事且微細有何介懷之端而伊日渠之迎執頭髻出於防身非有鬪心而但彼此推擠至於竝仆則其項骨之傷非渠所知云李重漢推擠鄭義福折項致死之狀實因明的斷案已成實無可以發明之道而游辭呑吐終不輸款者萬萬兇獰請更加各別嚴刑期於取服敎以如法償命之外豈有他議但重漢則執死者之首髻死者則執重漢之衣領乘憤滾合交脚推擠而先仆者死隨仆者生若使死者生者互執髻與領則又當換死爲生雖異於邂逅便亦是過誤傅之輕典未必失刑停刑卿等更爲議處
정조 24년 · 강
遣承旨詣健元陵奉審摘奸局內諸陵一體奉審
정조 24년 · 강
命司成閔命爀直講安策遞差傳旨中拔去
정조 24년 · 목
成均館啓言本館入直久任郞廳外凡卽無敢入直若有代員替直之事則依下都監郞官例草記代直事曾有定式矣司成閔命爀直講安策俱以照訖講試官因傳敎遞差典籍未差時無入直之員請以他卽官姑爲代直敎以館官不過參試與學授有間遞差傳旨中拔去此草記還給
정조 24년 · 강
拿囚前兵使鄭學畊監察李㙉
정조 24년 · 목
義禁府啓言時囚罪人李石求口招公事判付內不禁之房主犯禁之騎者問名拿勘事命下矣招問憲府書吏則今月十七日李石求入直時霜臺犯騎者卽前兵使鄭學畊房主監察李㙉云爲先拿囚
정조 24년 · 강
命吏曹判書李晩秀牌招
정조 24년 · 목
敎以除拜多日尙不出肅吏曹判書李晩秀卽爲牌招使之行公
정조 24년 · 강
吏曹判書李晩秀上疏辭職賜批
정조 24년 · 목
疏略曰如臣儱侗憒劣百不猶人何官之可稱何事之可了而最是銓選一職尤所昧昧官制之沿革班簿之高下薦剡考課之法氏族流品之別茫然無一通曉性且疏迂平居罕與人接同朝下大夫以下往往多不識名面時閱政眠殆若楚人之聞齊語乃今一朝置之於天官長席典掌一國之政柄進退當世之人物以之激揚淸濁調劑酸醎仰贊我聖上平明恢蕩之治不亦舛乎又況國之重任政府政曹是也世所稱以人事君之職也兄弟二人之一時竝據不惟終古名碩之所罕卽亦御極以後之初有濟濟明廷才彦林立臣是何人當此異數銓望問議其將行之於私室歟政注得失其將論之於公朝歟事體則徒歸苟簡格例則隨處窒礙而中批誤恩尤非聖世之美規除目一出四方有識之士必有竊議永歎於官方之無漸名器之太褻伏乞將臣新授職名亟命刊改批以特授意矯俗卿其勿辭行公○敎以吏曹判書批下牌招行公
정조 24년 · 목
晩秀違召敎曰天官之長亞於丞弼其爲任也重故其去就也不輕中批以後今爲匝旬且有日而任其逡巡姑不之強焉者務欲優容假借克盡禮使之道予之所以施之於重臣者若此則重臣之報之亦若予然後上下擧措兩得其當大抵不當引而引與不引於當引均之爲慢命命之慢者其弊也僞今人雖不及前人居前人所居之職行前人已行之事卽前人已矣近則不然於前人所不敢言所不敢爲處自我創之自我守之文致曲成作爲妙計綱紀隨而解紐俗習漸於難醫向來綸諭筵飭至再至三而不知止者重臣出入邇密幾多年尙亦飫聞而稔悉忽以時相之弟難爲政曹視之若艮限張皇辭本有召輒違若使似此格例古無今無而自重臣始則其怵愓難進容或無怪累百年以來鼎銓塤箎後先相望而如故相李觀命兄弟弟爲端揆兄爲冢宰再經大政若固有之兄猶然矣矧伊弟乎重臣縱昧格例右相初不提撕俾予十日齋居食息苟存之餘有此剔憊酬應之擧果能恔於心乎否此猶屬義分上耳獨不念扶綱立紀之在此矯習正俗之在此如大昨賓對時縷縷辭敎乎予所講者絜矩之義也夫豈不可強者強而強之枉人心而咈人性哉吏曹判書李晩秀何必問備以前牌牌招知所去就此意亦令入侍史官往傳于大臣
정조 24년 · 강
命兵曹判書金載瓚推考參議朴奎淳遞差佐郞李在璣汰拿巡將趙瞰監軍韓啓豊拿處訓鍊大將李漢豊重推禁衛大將徐有大亦爲推考尋命奎淳在璣分揀
정조 24년 · 목
訓鍊都監啓言去夜五更金虎門北邊月廊外簷椽木一箇着火三寸許燒燼之際東營行巡軍仍卽撲救而事在五更則必是集春營行巡時燃炬不能小心之致莫重宮墻有此驚心之擧者萬萬駭然當該行巡哨官金時和爲先嚴棍汰去臣亦有常時不能檢飭之失惶恐待罪敎以卿則從重推考○兵曹啓言金虎門北邊月廊椽木燒燼處雖幸卽時撲救而當該巡將監軍不能警衛之罪不可置而不論竝令該府拿問嚴處敎以卿則推考○政院啓言卽見訓鍊都監草記金虎門北邊月廊椽木着火幸卽撲滅而不能檢飭之罪不可無警該營將臣從重推考着燒雖是外簷兵曹之尙無一言來告者極爲矇然入直堂上亦爲推考郞廳所當重勘而請推之外無他可施之罰何以爲之敎以堂上遞差卽廳先汰後拿○禁衛營以金虎門北邊月廊椽木爲集春營巡軍炬火所燒啓敎以卿則推考○因在璣囚單敎以生疏所致與該堂分揀仍爲放送
정조 24년 · 목
兼輔德金羲淳弼善金翰東衛率尹慶曾入參
정조 24년 · 강
諸承旨持公事入侍于誠正閣仍行藥院入診藥房都提調李時秀提調金載瓚副提調閔台爀
정조 24년 · 강
命前兼春秋金錫泰權付兼史
정조 24년 · 목
敎以前兼春秋金錫泰渠何足言而亦可謂兩代兼史姑爲權付兼史令該曹口傳付軍職更待其稍知贖罪實職甄復事分付
정조 24년 · 강
飭箕營留庫木別備準式新捧換入之方